成父來自玉山審知有送行詩且以見及次韻
作者：趙蕃
朝代：宋

paragraphs: 思君一夕或三起，詩卷曷從來眼裏。
驟疑笑語接秋窗，不悟江山隔吾里。
近來海內詩好誰，賤目可憐空貴耳。
謫仙既作東山稱，杜陵亦貴衡陽紙。
吾人得窮固其分，幽谷安能爭市倚。
何當與子棄茲世，卜居在在佳山水。
不同淵明田下潠，即效龜蒙耕甫里。
文成不作封禪詞，相我于耜并舉趾。